# KUELEKEA MWISHO WA MWAKA 2018; Vifo Maria na Consolata, King Majuto, Kingunge viliwaliza Watanzania wengi

## Muktasari:

Wengine waliofariki dunia mwaka huu ni mtangazaji wa Televisheni ya Star TV Samadu Has-san, Mkurugenzi wa Halmashauri ya Wilaya ya Itilima, Mariano Mwanyingu, waziri wa mwisho wa mambo ya nje wa utawala wa uba-guzi wa rangi Afrika Kusini, Pik Botha, Aliyewahi kuwa katibu mkuu wa Umoja wa Mataifa, Kofi Annan, mtan-gazaji wa Idhaa ya Kiswahili ya Ujeru-mani (DW), Isaack Gamba, mwana-siasa maarufu John Guninita, Naibu wa Maendeleo ya Michezo Tanzania, Juliana Yasoda

**Dar es Salaam. **Watu wengi wamekufa mwaka 2018 lakini kuna vifo vilivyowagusa Watanzania wengi kwa namna ya pekee na wakati mwingine kuibua simanzi kuu kila vinapokumbukwa.

Miongoni mwa vifo vilileta simanzi kubwa 2018 ni vya pacha waliokuwa wameungana, Maria na Consolata, msanii wa wa filamu Amir Athumani maarufu kama King Majuto na mwanasiasa mkongwe, Kingunge Ngombale Mwiru.

Maria na Consolata

Pacha hao waliozaliwa mwaka 1996 waliushangaza ulimwengu kwa ujasiri wao wa kusaka elimu hadi kufikia chuo kikuu licha ya kuwa walizaliwa wakiwa wameungana kuanzia kifuani hadi sehemu ya chini.

Hadi kifo chao, walikuwa wakisoma katika Chuo Kikuu cha Kikatoliki cha Ruaha (Rucu) na walitamani siku moja kuwa walimu, lakini ndoto yao iliyeyuka baada ya afya yao kutetereka ghafla.

Maumbile yao ndiyo yanaelezwa kuwa chanzo cha kifo chao kwa mujibu wa taarifa ya hospitali ya rufaa ya Iringa, ikiwamopia tatizo la njia ya hewa. Baada ya mmoja kutangulia kufariki dunia, mwingine alifuatia baada ya dakika 10.

Awali, pacha hao waliletwa katika Hospitali ya Taifa ya Muhimbili ambako Rais John Magufuli alifika kuwajulia hali. Lakini hali ilipozidi kuwa mbaya pacha walirejeshwa Iringa ambako ndiko mauti yalipowafika usiku wa kuamkia Juni 2.

King Majuto

Kifo kingine kilichoshtua mwaka huu ni cha gwiji la vichekesho nchini, Amri Athuman maarufu kama King Majuto aliyefariki Agosti 8 katika Hospitali ya Taifa ya Muhimbili ambako alilazwa tangu Julai 31.

Mzee Majuto alianza kuumwa muda mrefu akisumbuliwa na tatizo la nyonga na mapema mwezi Mei alipelekwa India kwa matibabu.

Aliporejea baada ya kukaa huko kwa mwezi mzima, alifikia Muhimbili ambako aliendelea na matibabu hadi alipopata nafuu na kurejea nyumbani.

Hata hivyo, hali yake ilibadilika ghafla na kurejeshwa tena Muhimbili alikolazwa hadi mauti yalipomkuta.

Majuto aliyetangaza kustaafu kuigiza baada ya kutoka India, atakumbukwa kwa kazi zake nyingi za sanaa pengine kuliko msanii mwingine yeyote wa maigizo nchini.

Mkongwe huyo alizaliwa mwaka 1948 mkoani Tanga na alianza maisha kwa kujishughulisha na kilimo kabla ya kuingia kwenye sanaa ya maigizo ambayo ilimpatia umaarufu mkubwa.

Mwili wake uliagwa jijini Dar es Salaam Agosti 9 na kuhudhuriwa na watu maarufu akiwamo Rais Magufuli na Rais mstaafu Jakaya Kikwete.

Kingunge

Mwezi huohuo, mwanasiasa mkongwe nchini, Kingunge Ngombale-Mwiru (87) alifariki dunia akiwa Muhimbili alikokuwa amelazwa akitibiwa majeraha aliyopata baada ya kung’atwa na mbwa wake Desemba 22, 2017.

Kingunge alikuwa mmoja wa wanachama wa mwanzo wa Tanu na baadaye CCM akiwa mmoja wa viongozi waliokuwa na ushawishi mkubwa hadi alipojiuzulu kutoka kwenye chama hicho Oktoba 2015 akilalamikia ukiukaji wa katiba.

Licha ya kutojiunga na chama kingine chochote, Kingunge alitangaza kujitenga na CCM akilalamikia mchakato wa uteuzi wa mgombea urais wa CCM na aliamua kumpigia kampeni Waziri Mkuu wa zamani, Edward Lowassa aliyegombea urais kupitia Chadema.

Kabla ya kifo chake, Rais Magufuli alimtembelea hospitalini na kumjulia hali.

Kifo cha mkongwe huyo wa siasa kilitanguliwa kwa siku chache na mkewe, Peras aliyekuwa akitibiwa pia katika hospitali hiyo.

Tambwe Hizza

Mwanasiasa mwingine maarufu aliyetoweka katika dunia mwaka huu ni Richard Tambwe Hizza. Kada huyo wa Chadema ambaye pia aliwahi kuvitumikia vyama vya CCM na CUF, alifariki dunia ghafla Februari 8 jijini Dar es Salaam.

Kifo cha Tambwe Hizza kilichotokana na ugonjwa wa pumu, kilikuja wakati akiwa katika harakati za kumpigia debe Salum Mwalimu aliyekuwa akigombea ubunge katika uchaguzi mdogo wa Jimbo la Kinondoni na saa chache kabla ya kifo chake, alishiriki vikao vya chama hicho hadi saa tano usiku.

Hizza anafahamika sana kwa siasa zake akiwa CUF, baadaye CCM ambako alikuwa kaimu mkuu wa kitengo cha propaganda wa CCM na 2015, kabla ya kuachana na chama hicho.

Kasuku Bilago

Mwanasiasa mwingine aliyefariki dunia mwaka huu ni aliyekuwa Mbunge wa Buyungu, Mwalimu Kasuku Bilago.

Bilago aliyefariki dunia Mei 26, alilazwa Muhimbili baada ya kuugua akiwa jijini Dodoma.

Bilago alikuwa alikuwa ni mjumbe wa Kamati Kuu ya Chadema na mwenyekiti wa chama hicho Kanda ya Magharibi yenye mikoa ya Kigoma, Katavi na Tabora.

Atakumbukwa kwa kauli zake bungeni ikiwamo ile ya kuwatetea wafanyakazi akilia na bajeti kuu ya Serikali kutowakumbuka walimu kwa kulipa madeni yao pamoja na kuongeza fungu la nyongeza ya mshahara.

“Mfanyakazi atakayeitetea bajeti hii atakuwa na ujasiri wa kujifunika shuka na nyoka. Nimepitia kitabu cha kaka yangu (Dk Philip) Mpango chote, hakuna kilipotaja masilahi ya wafanyakazi,” ni moja ya kauli za Mwalimu Bilago bungeni ambazo zilitikisa.

Baada ya kifo chake, uliitishwa uchaguzi mdogo ambao vyama tisa viliweka wagombea. CCM walimpitisha mbunge wa zamani wa jimbo hilo, Christopher Chiza huku Chadema ikimsimamisha mmoja wa madiwani katika jimbo hilo, Elia Michael.

Baada ya kinyang’anyiro hicho, Chiza alishinda uchaguzi huo uliofuatiwa na malalamiko mengi kutoka kwa vyama vya upinzani.

Profesa Maji Marefu

Mwanasiasa mwingine aliyefariki dunia ni aliyekuwa Mbunge wa Korogwe Vijijini, Steven Ngonyani maarufu kama Profesa Maji marefu aliyefariki dunia Julai 2 katika Hospitali ya Muhimbili.

Alizidiwa akiwa Dodoma ambako Juni 20 alisafirishwa kwa kwa ndege na kufikishwa Dar es Salaam ambako alilazwa Muhimbili hadi kifo chake.

Juni 6, 2018 mbunge huyo alifiwa na mkewe, Mariam aliyekuwa akipatiwa matibabu pia Muhimbili.

Marehemu Maji Marefu alijipatia umaarufu kutokana na kazi zake za uganga wa jadi kabla hajaibukia kwenye siasa.

Winnie Mandela

Mbali na wanasiasa wa ndani, mwaka 2018 utakumbukwa kwa kutokea vifo vya wanasiasa mashuhuri kimataifa akiwamo Mama Winnie Mandela aliyekuwa mtalaka wa Baba wa Taifa la Afrika Kusini, Nelson Mandela.

Winnie alifariki April 2 baada ya kuugua kwa muda mrefu. Tangu mwanzo mwa mwaka, mama huyo mpigania uhuru maarufu wa Afrika Kusini alikuwa akiingia na kutoka hospitalini mara kwa mara.

Marehemu Winnie Mandela aliyezaliwa Oktoba 26, 1936 alijikita kwenye siasa akiwa na miaka 20 tu na huko ndiko alipokutana na Mandela wakipinga utawala wa makaburu.

Licha ya kupeana talaka mapema miaka ya 1990, Winnie Madikizela Mandela kama alivyofahamika rasmi aliendelea kutoa mchango katika maisha ya Mandela.

Askofu mstaafu na mshindi wa tuzo ya Nobel, Desmond Tutu alimsifu akimwelekezea kuwa alikuwa ishara kuu ya vita dhidi ya ubaguzi wa rangi.

George Bush

Mwanasiasa mwingine maarufu duniani aliyefariki dunia mwaka huu ni Rais wa zamani wa Marekani George W Bush.

Bush aliyekuwa baba wa George W Bush ambaye pia alikuwa ni Rais wa Marekani, alifariki dunia akiwa na umri wa miaka 94, miezi saba tu baada ya kifo cha mkewe Barbara.

Alikuwa Rais kati ya mwaka 1989 na 1993 baada ya kuongoza kwa mihula miwili akiwa Makamu wa Rais chini ya Rais Ronald Reagan.

Alilazwa hospitali Aprili akiwa na maambukizi kwenye damu ambako alitibiwa na kuruhusiwa.

Bush aliingia madarakani Januari 1989 wakati ambao Taifa la Marekani lilikuwa limechomoza kutokana na kuporomoka kwa ukomunisti sambamba na kuanguka kwa dola ya Urusi iliyokuwa hasimu wa nchi hiyo.

Hata hivyo, tabia yake ya kudharau mambo ya ndani ikiwa pamoja na kuongeza kodi kinyume na ahadi yake ya uchaguzi, ilimgharibu katika uchaguzi wa mwaka 1992 ambao mpinzani wake, Bill Clinton wa Democrat alimwangusha.